《山溪满路花•故鄣山中访妓 》
清代·沈谦

溪回罨画，漠漠寒烟锁。垂柳隔虹桥，新月起、乱莺啼破。

草香沙暖，此路是天台，环绕峰千个。屡下雕鞍坐。

抚景寻思，几时梦里来过。

朱扉半启，小立双鬟舞。仙饭杂松云，低问取、阮郎曾饿。

玉笙吹罢，万树碧桃开，人照红窗火。醉醒愁无那。

春夜厌厌，参旗楼角斜簸。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。